हवाना में 6 भारतीय मुक्केबाजों के कांस्य पदक पक्के  
भारत के छह मुक्केबाज क्यूबा के हवाना शहर में जारी 41वें गिराल्डो कोरडोवा कार्डिन स्मृति मुक्केबाजी प्रतियोगिता के सेमीफाइनल में पहुंच गए हैं।
भारत के छह मुक्केबाज क्यूबा के हवाना शहर में जारी 41वें गिराल्डो कोरडोवा कार्डिन स्मृति मुक्केबाजी प्रतियोगिता के सेमीफाइनल में पहुंच गए हैं। इसके साथ ही भारत के छह कांस्य पदक पक्के हो गए हैं।  भारत की ओर से इस प्रतियोगिता के तीसरे दिन शनिवार को ननाओ सिंह (49 किलोग्राम), सुरंजय सिंह (52 किलोग्राम) और संतोष हरिजन (52 किलोग्राम) अंतिम-4 में पहुंचने में सफल रहे जबकि इससे पहले, कुलदीप सिंह (75 किलोग्राम), मनप्रीत सिंह (91 किलोग्राम) और परमजीत समोता (91 किलोग्राम) शानदार जीत के साथ सेमीफाइनल में पहुंच चुके हैं।  ननाओ मौजूदा वर्ष में दूसरा अंतर्राष्ट्रीय मुकाबला खेल रहे हैं। उन्होंने लाइट फ्लाईवेट वर्ग के क्वार्टर फाइनल मुकाबले में पेरू के मुक्केबाज एलसी को 32-9  से हरा दिया।  सेमीफाइनल में ननाओं की भिड़ंत कजाकिस्तान के मुजापारोव के साथ होगी।   वर्ष 2010 के एशियाई खेलों के बाद सुरंजय पहली बार किसी अंतरराष्ट्रीय प्रतियोगिता में हिस्सा ले रहे हैं। सुरंजय ने वेनेजुएला के खिलाड़ी जीसस को 27-9 से शिकस्त दी। सेमीफाइनल में सुरंजय का मुकाबला ब्राजील के जे. नेटो से होगा।  संतोष ने अपने विजय अभियान को जारी रखते हुए मोजामब्कि के क्रेमिल्डो को 32-8 से पराजित किया। अगले दौर में संतोष का मुकाबला क्यूबा के रामीरेज से होगा।  दूसरी ओर, अमनदीप सिंह (49 किलोग्राम) और शिव थापा (56 किलोग्राम) को हार का सामना करना पड़ा।  अमनदीप को मेजबान मुक्केबाज वेईतिया योसवानी  ने 22-12 से हराया जबकि थापा को ब्राजील के मुक्केबाजा रोबेनिल्सन ने 17-7 से पराजित किया।   इसके अलावा परमजीत समोता का सेमीफाइनल के सुपरहैवी वेट में मुकाबला हमवतन मनप्रीत से होगा जबकि कुलदीप की भिड़ंत डोमिनिका के कासिलो जूनियर से होगा।